b'\n_START_ARTICLE_\nKonemestari\n_START_SECTION_\nP\xc3\xa4tevyys\n_START_PARAGRAPH_\nMerenkulkualan konemestarien p\xc3\xa4tevyys on kolmivaiheinen. Ensimm\xc3\xa4inen vaihe on vahtikonemestari, toinen vaihe on konemestari ja kolmas vaihe on ylikonemestari. Koulutuksen j\xc3\xa4lkeen vahtikonemestarin p\xc3\xa4tevyys saavutetaan 24 kuukauden hyv\xc3\xa4ksytyn ty\xc3\xb6kokemuksen kautta. Konemestarin p\xc3\xa4tevyys saavutetaan koulutuksen ja 12 kuukauden m\xc3\xa4\xc3\xa4r\xc3\xa4tyn ty\xc3\xb6kokemuksen vahtikonemestarina kautta. Ylikonemestarin p\xc3\xa4tevyys saavutetaan koulutuksen ja 12 kuukauden ty\xc3\xb6kokemuksen konemestarina kautta. Voimalaitosalalla m\xc3\xa4\xc3\xa4ritykset ovat hieman erilaiset.\n_START_SECTION_\nTy\xc3\xb6teht\xc3\xa4vi\xc3\xa4\n_START_PARAGRAPH_\nLaivoilla konemestarit johtavat konepuolen toimintaa vahtien aikana; isommilla laivoilla heill\xc3\xa4 on esimiehen\xc3\xa4\xc3\xa4n konep\xc3\xa4\xc3\xa4llikk\xc3\xb6. Konep\xc3\xa4\xc3\xa4llik\xc3\xb6t k\xc3\xa4ytt\xc3\xa4v\xc3\xa4t matkustajalaivoilla ja merenkulkuhallinnon aluksilla virkapukua. Heill\xc3\xa4 on kavaijitakin hihoissa tai messitakin olkaimissa nelj\xc3\xa4 kultanauhaa kuten kapteenillakin, erotuksena on yl\xc3\xa4puolelle sijoitettu potkuri. Samoin konemestareilla voi olla vastaava virkapuku, joskin yleens\xc3\xa4 he k\xc3\xa4ytt\xc3\xa4v\xc3\xa4t sellaista vain sis\xc3\xa4vesilaivoilla. Heid\xc3\xa4n nauham\xc3\xa4\xc3\xa4r\xc3\xa4ns\xc3\xa4 vaihtelee yhdest\xc3\xa4 kolmeen. H\xc3\xb6yrylaivoissa konep\xc3\xa4\xc3\xa4llikk\xc3\xb6 on h\xc3\xb6yrykattiloiden k\xc3\xa4yt\xc3\xb6nvalvoja._NEWLINE_Yleens\xc3\xa4 konemestarit ajavat vahtia. Isoimmissa aluksissa on my\xc3\xb6s p\xc3\xa4iv\xc3\xa4mestari. Konep\xc3\xa4\xc3\xa4llikk\xc3\xb6 johtaa aluksen koneosaston toimintaa. Usein konep\xc3\xa4\xc3\xa4llikk\xc3\xb6 on my\xc3\xb6s aluksen palop\xc3\xa4\xc3\xa4llikk\xc3\xb6.\n_START_SECTION_\nKoulutuksen sis\xc3\xa4lt\xc3\xb6\n_START_PARAGRAPH_\nMerenkulkualan insin\xc3\xb6\xc3\xb6rin (AMK) opinnoissa keskityt\xc3\xa4\xc3\xa4n laivan kone-, s\xc3\xa4hk\xc3\xb6- ja automaatiotekniikkaan sek\xc3\xa4 koneiden, laitteistojen ja laivan rakenteiden hallintaan. Taitoja syvent\xc3\xa4v\xc3\xa4t aluksen huolto- ja kunnossapitomenetelm\xc3\xa4t, merimiestaidot sek\xc3\xa4 turvallisuus-, ensiapu- ja h\xc3\xa4t\xc3\xa4tilannevalmiudet. Koulutuksessa painotetaan johtamistason osaamista. Opiskelijalla on mahdollisuus hankkia my\xc3\xb6s maavoimalaitoksen k\xc3\xa4yt\xc3\xb6nvalvojan p\xc3\xa4tevyys valitsemalla vapaavalintaiset opinnot energiatekniikasta.'